CELEX: 32017R1389
Language: bg
Date: 2017-07-26 00:00:00
Title: Регламент (ЕС) 2017/1389 на Комисията от 26 юли 2017 година за изменение на приложение VII към Регламент (ЕО) № 882/2004 на Европейския парламент и на Съвета във връзка с определянето на референтна лаборатория на ЕС за вируси, пренасяни чрез храни (Текст от значение за ЕИП. )

27.7.2017   
            
            
               BG
            
            
               Официален вестник на Европейския съюз
            
            
               L 195/9
            
         РЕГЛАМЕНТ (ЕС) 2017/1389 НА КОМИСИЯТА
   от 26 юли 2017 година
   за изменение на приложение VII към Регламент (ЕО) № 882/2004 на Европейския парламент и на Съвета във връзка с определянето на референтна лаборатория на ЕС за вируси, пренасяни чрез храни
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (1), и по-специално член 32, параграф 5 от него,
   като има предвид, че:
   
               (1)
            
            
               В Регламент (ЕО) № 882/2004 се определят общите задачи, задължения и изисквания за референтните лаборатории на Европейския съюз (ЕС) в областта на фуражите и храните и опазването на здравето на животните. Референтните лаборатории на ЕС за фуражи и храни са изброени в част I от приложение VII към посочения регламент. Този списък не включва референтна лаборатория на ЕС за вируси, пренасяни чрез храни. В член 32, параграф 5 от посочения регламент обаче е предвидено, че Комисията може да включва в приложение VII допълнителни референтни лаборатории на ЕС.
            
         
               (2)
            
            
               Дейността на референтните лаборатории на ЕС следва да обхваща тези сфери на законодателството в областта на фуражите и храните и здравето на животните, в които са необходими прецизни аналитични и диагностични резултати. Въпреки че съществуват утвърдени методи за откриване на вируси в храните, липсата на единен подход при използването на изследванията затруднява постигането на ефективност на извършваните проверки. Тъй като не се извършват изпитвания за пригодност с цел оценка на методите, използвани от националните референтни лаборатории, и на тяхната способност да използват изследванията, някои национални референтни лаборатории и официални лаборатории срещат трудности при опитите си да получат необходимата акредитация за работа съобразно разпоредбите на Регламент (ЕО) № 882/2004. Ето защо липсата на референтна лаборатория на ЕС за вируси, пренасяни чрез храни, се отразява отрицателно върху способността на компетентните органи да извършват официален контрол в тази област.
            
         
               (3)
            
            
               На 16 декември 2016 г. Комисията отправи покана за представяне на кандидатури за подбор и определяне на референтна лаборатория на ЕС за вируси, пренасяни чрез храни. Избраната лаборатория Livsmedelsverket следва да бъде определена за референтна лаборатория на ЕС за вируси, пренасяни чрез храни.
            
         
               (4)
            
            
               Част I от приложение VII към Регламент (ЕО) № 882/2004 следва да бъде съответно изменена.
            
         
               (5)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   В част I от приложение VII към Регламент (ЕО) № 882/2004 се добавя следната точка 22:
   
      „22.   Референтна лаборатория на ЕС за вируси, пренасяни чрез храни
      
      Livsmedelsverket
      Uppsala
      Швеция“.
   
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 26 юли 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 165, 30.4.2004 г., стр. 1.